101 South: No U-Turn
AOR Heaven
Vuoden lähestyessä loppuaan tehdään monessa toimituksessa kovaa työtä erilaisten yhteenvetojen parissa. Suurin mielenkiinto kohdistuu tietenkin vuoden parhaisiin levyihin ja keikkoihin, mutta harvemmin kukaan julkaisee virallista "Vuoden Huonoimmat" -koontia. 101 South tekee kaikkensa päästäkseen tuolle listalle.
Kun levy-yhtiön nimi on AOR Heaven, ja saatekirjeessä mainitaan meriittinä se, että joku jäsenistä on ollut mukana Alan Parsons Projectissa tai Harlan Cagessa, kannattaa pitää 112 näppäiltynä jo valmiiksi kännykkään. Eikä siinä vielä kaikki, levy on tekijöidensä mielestä niin hyvä, että se "saa sinut haromaan sokeasti lähintä luottokorttiasi". TV-Shopilla lienee sama tarkoitus, ja kieltämättä 101 South herättää samankaltaista inhokakomista kuin autonpesun maailmanennätys tai "keskimäärin 76% muita veitsiä terävämpi Super Shogun", kapistus jota ilman en todellakaan voi tulla toimeen.
101 South esittää ruotsinlaiva-AOR:ää citymaasturimiesten sydänsuruihin. Biisit kertovat tavallisista miehistä, jotka osaavat rakastaa. Niin, ja he myös arvostavat perhettään ja haluavat pyytää anteeksi. He tiedostavat elämänsä rakkauden löytyneen, rakkauden kohde vain ei aivan vielä ole huomannut tilannetta. Nämä nykyaikaiset amerikkalaismiehet pyyhkivät rohkeasti kyyneleensä, ja luottavat Taivaan Isän hoitavan homman kotiin. Tämä kaikki on toteutettu ottamalla mukaan kaikki mahdolliset Foreignerin ja The Carsin luomat kliseet, ja korottamalla ne toiseen potenssiin – 30 vuotta liian myöhään. Lopputulema on niin väsynyt ja niin luotaan työntävä, että ensimmäistä kertaa hyvin pitkään aikaan arvostelija ei kykene löytämään muististaan mitään yhtä hirveää.
Tämä levy saa yhden tähden vain siksi, ettei kasaa paskaa voi antaa. No U-Turn indeed.